Comisia Europeană a amendat Apple cu peste 1,8 miliarde de euro. Compania a abuzat de poziția sa dominantă pe piață pentru distribuirea de aplicații de streaming muzical către utilizatorii iPhone și iPad ("utilizatorii iOS") prin intermediul App Store, spune Comisia.
Apple a aplicat restricții dezvoltatorilor de aplicații, împiedicându-i să informeze utilizatorii iOS despre serviciile alternative și mai ieftine de abonament la muzică disponibile în afara aplicației ("dispoziții anti-direcționare"). "Acest lucru este ilegal conform normelor UE", transmite Comisia Europeană.
Pe scurt, compania americană este acuzată că a împiedicat publicitatea făcută unor oferte de abonamente mai ieftine în afara magazinului Apple pentru servicii muzicale.
Valoarea amenzii a fost stabilită pentru "a descuraja Apple să repete încălcarea prezentă sau o încălcare similară, dar și pentru a descuraja alte companii de dimensiune similară și cu resurse similare să comită aceeași încălcare sau o încălcare similară", spune Comisia.
De asemenea, valoarea ei a fost raportată la veniturile globale ale Apple "și este necesară pentru a obține descurajarea", arată sursa citată.
Comisia a ordonat Apple să elimine dispozițiile anti-direcționare și să se abțină de la repetarea încălcării sau de la adoptarea unor practici cu un obiect sau efect echivalent în viitor.
"Timp de un deceniu, Apple a abuzat de poziția sa dominantă pe piață pentru distribuția de aplicații de streaming muzical prin App Store. Au făcut acest lucru restricționând dezvoltatorii să informeze consumatorii despre serviciile de muzică alternative și mai ieftine disponibile în afara ecosistemului Apple.
Acest lucru este ilegal conform normelor antitrust ale UE, așa că astăzi am amendat Apple cu peste 1,8 miliarde de euro", a anunțat Margrethe Vestager, vicepreședinte executiv responsabil cu politica de concurență.
Apple este în prezent singurul furnizor al unui App Store unde dezvoltatorii își pot distribui aplicațiile.